Komisijos sprendimas
2000 m. kovo 17 d.
iš dalies keičiantis Sprendimą 1999/710/EB, pateikiantį laikinus trečiųjų šalių įmonių, iš kurių valstybės narės leidžia importuoti maltą mėsą ir mėsos pusgaminius, sąrašus
(pranešta dokumentu Nr. C(2000) 700)
(tekstas svarbus EEE)
(2000/252/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EEB, nustatantį trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų laikinam laikotarpiui sudarymo reikalavimus [1], su pakeitimais, padarytais Sprendimu 98/603/EB [2], ypač į jo 2 straipsnio 1 dalį ir 7 straipsnį,
kadangi:
(1) Komisijos sprendimu 1997/710/EB [3] buvo sudarytas laikinas maltos mėsos ir mėsos pusgaminių gamybos įmonių sąrašas.
(2) Brazilija, Čilė, Vengrija, Izraelis, Lenkija ir Tailandas atsiuntė maltos mėsos ir mėsos pusgaminių gamybos įmonių, kurias atsakingos institucijos patvirtina atitinkančiomis Bendrijos taisykles, sąrašą.
(3) Dėl to pagal Sprendime 95/408/EEB tam tikroms šalims nustatytą tvarką gali būti sudarytas laikinas Brazilijos, Čilės, Vengrijos, Izraelio, Lenkijos ir Tailando maltos mėsos ir mėsos pusgaminių gamybos įmonių sąrašas.
(4) Kai kurios šalys laiku neatsiuntė savo įmonių sąrašų; dėl to, kad nesutriktų prekyba, kaip pereinamąją priemonę reikia nustatyti papildomą laikotarpį mėsos pusgaminiams iš šių trečiųjų šalių importuoti.
(5) Dėl to šiuo atveju valstybės narės privalės pačios užtikrinti, kad įmonės, iš kurių jos importuoja mėsos pusgaminius, atitiktų reikalavimus, kurie yra ne mažiau griežti už Bendrijos reikalavimus.
(6) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Šio sprendimo priedo tekstas pridedamas prie Sprendimo 1999/710/EB priedo.
2. Sprendimo 1999/710/EB priede nenurodytų trečiųjų šalių įmonėms valstybės narės gali leisti importuoti mėsos pusgaminius iki 2000 m. rugsėjo 1 d.
2 straipsnis
Šis sprendimas skirtas valstybėms narėms.
Priimta Briuselyje, 2000 m. kovo 17 d.